CELEX: 32021R0114
Language: lv
Date: 2020-09-25 00:00:00
Title: Komisijas Deleģētā regula (ES) 2021/114 2020. gada 25. septembrī, ar ko attiecībā uz Armēniju un Vjetnamu groza Eiropas Parlamenta un Padomes Regulas (ES) Nr. 978/2012 II un III pielikumu

2.2.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 36/5
               
            
         KOMISIJAS DELEĢĒTĀ REGULA (ES) 2021/114
         2020. gada 25. septembrī,
         ar ko attiecībā uz Armēniju un Vjetnamu groza Eiropas Parlamenta un Padomes Regulas (ES) Nr. 978/2012 II un III pielikumu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 978/2012 (2012. gada 25. oktobris) par vispārējo tarifa preferenču sistēmas piemērošanu un ar ko atceļ Padomes Regulu (EK) Nr. 732/2008 (1), un jo īpaši tās 5. panta 3. punktu un 10. panta 5. punktu,
         tā kā:
         
                     (1)
                  
                  
                     Regulas (ES) Nr. 978/2012 4. pantā ir noteikti kritēriji tarifa preferenču piešķiršanai atbilstoši vispārējo preferenču shēmas (“VPS”) vispārējam režīmam.
                  
               
                     (2)
                  
                  
                     Regulā (ES) Nr. 978/2012 paredzēts, ka uz valsti, ko Pasaules Banka trīs gadus pēc kārtas klasificējusi kā valsti ar augstiem vai vidēji augstiem ienākumiem, vai valsti, kura gūst labumu no preferenciālās tirgus piekļuves režīma, kas būtībā visai tirdzniecībai nodrošina tādas pašas vai labākas tarifa preferences kā VPS, nebūtu jāattiecina VPS.
                  
               
                     (3)
                  
                  
                     Regulas (ES) Nr. 978/2012 II pielikumā ir izveidots VPS saņēmējvalstu saraksts. Saskaņā ar minēto regulu Komisijai katru gadu līdz 1. janvārim ir jāpārskata II pielikums, lai grozītu sarakstā iekļauto valstu statusu saskaņā ar minētās regulas 4. pantā noteiktajiem kritērijiem.
                  
               
                     (4)
                  
                  
                     Saskaņā ar Regulu (ES) Nr. 978/2012 VPS saņēmējvalstij un ekonomikas dalībniekiem jādod pietiekams laiks, lai tie varētu pienācīgi pielāgoties pārskatītajam valsts VPS statusam. Tāpēc VPS būtu jāturpina piemērot vienu gadu pēc dienas, kad stājas spēkā lēmums saņēmējvalsti svītrot no VPS saņēmējvalstu saraksta, pamatojoties uz 4. panta 1. punkta a) apakšpunktu, un divus gadus pēc dienas, kad sāk piemērot preferenciālās tirgus piekļuves režīmu, pamatojoties uz 4. panta 1. punkta b) apakšpunktu.
                  
               
                     (5)
                  
                  
                     Pasaules Banka 2018., 2019. un 2020. gadā klasificēja Armēniju kā valsti ar vidēji augstiem ienākumiem. Armēnija vairs neatbilst Regulas (ES) Nr. 978/2012 4. panta 1. punkta a) apakšpunktā minētajam VPS saņēmējvalsts statusam, un tā būtu jāsvītro no minētās regulas II pielikumā iekļautā VPS saņēmējvalstu saraksta, piemērošanu paredzot no 2022. gada 1. janvāra.
                  
               
                     (6)
                  
                  
                     Regulas (ES) Nr. 978/2012 9. panta 1. punktā noteikti konkrēti atbilstības kritēriji tarifa preferenču piešķiršanai saskaņā ar īpašu veicināšanas režīmu VPS saņēmējvalstu ilgtspējīgai attīstībai un labai pārvaldībai (VPS+). Regulas (ES) Nr. 978/2012 III pielikumā ir izveidots VPS+ saņēmējvalstu saraksts.
                  
               
                     (7)
                  
                  
                     Tā kā Armēnija zaudē VPS saņēmējvalsts statusu no 2022. gada 1. janvāra, Armēnija būtu jāpārstāj būt arī VPS+ saņēmējvalstij saskaņā ar Regulas (ES) Nr. 978/2012 9. panta 1. punktu. Tāpēc Armēnija būtu jāsvītro no minētās regulas III pielikuma, piemērošanu paredzot no 2022. gada 1. janvāra.
                  
               
                     (8)
                  
                  
                     Preferenciālas tirgus piekļuves režīmu Vjetnamai sāka piemērot 2020. gada 1. augustā. Saskaņā ar Regulas (ES) Nr. 978/2012 4. panta 1. punkta b) apakšpunktu arī Vjetnama būtu jāsvītro no minētās regulas II pielikuma. Atbilstīgi precedentiem līdzīgos gadījumos un lai nodrošinātu juridisko noteiktību un izvairītos no nevajadzīga administratīvā sloga, Vjetnamas svītrošana no II pielikuma būtu jāpiemēro no 2023. gada 1. janvāra,
                  
               IR PIEŅĒMUSI ŠO REGULU.
         
            1. pants
            Regulu (ES) Nr. 978/2012 groza šādi:
            
                        1.
                     
                     
                        II pielikumā zem virsraksta “1. panta 2. punkta a) apakšpunktā minētā vispārējā režīma saņēmējvalstis” no A un B slejas attiecīgi svītro šādus burtu kodus un tiem atbilstošās valstis:
                        
                                    a)
                                 
                                 
                                    AM Armēnija,
                                 
                              
                                    b)
                                 
                                 
                                    VN Vjetnama;
                                 
                              
                  
                        2.
                     
                     
                        III pielikuma A un B slejā tiek svītrots šāds burtu kods un tam atbilstošā valsts:
                        AM Armēnija.
                     
                  
         
            2. pants
            Šī regula stājas spēkā 2021. gada 1. janvārī.
            Regulas 1. panta 1. punkta a) apakšpunktu un 1. panta 2. punktu piemēro no 2022. gada 1. janvāra.
            Regulas 1. panta 1. punkta b) apakšpunktu piemēro no 2023. gada 1. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 25. septembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 303, 31.10.2012., 1. lpp.